Olainē, 2021. gada 23. martā

AS “Olainfarm” Revīzijas komitejas ziņojums Padomei.

Akciju sabiedrības “Olainfarm” (turpmāk – AS “Olainfarm”) Revīzijas komiteja kopš iepriekšējās, 2019. gada 1.aprīļa ārkārtas akcionāru sapulces, ir strādājusi nemainīgā sastāvā. Revīzijas komiteja veikusi nepieciešamās darbības Latvijas Republikas normatīvajos aktos noteikto uzdevumu izpildei. Revīzijas komitejas sēdes ir notikušas regulāri. Izlases veidā tika izskatīti AS “Olainfarm” esošie kontroles mehānismi, veikti citi būtiski uzdevumi.

2020 gada būtiskākais notikums – COVID19 pandēmija ir ietekmējis arī veidu kā strādāja Revīzijas komiteja – lai mazinātu epidemioloģisko risku un sekotu valdības aicinājumiem un norādījumiem lielākā daļa darba tika veikta attālināti.

**Gada pārskata sastādīšana**

##### Revīzijas komiteja ir uzraudzījusi 2020. gada finanšu pārskata sagatavošanas procesu. Notikušas vairākas tikšanās ar 2020.gada pārskata revidentu - SIA “PricewaterhouseCoopers” (turpmāk - Revidenti). Gan Revīzijas komitejas ieskatā, ko apstiprinājuši arī Revidenti, AS “Olainfarm” un tās meitas sabiedrības ir snieguši pilnīgu informāciju Revidentiem un sadarbība ar Revidentiem ir turpinājusi uzlaboties.

Arī šogad, Revīzijas komiteja vērš uzmanību un aicina AS “Olainfarm” vadību arī turpmāk pievērst uzmanību būtiskajiem jautājumiem - nemateriālo vērtību, farmaceitisko licenču un telpu nomas līgumu vērtības novērtējumam, ieguldījumu meitas sabiedrībās un krājumiem.

**Izmaiņas grāmatvedības uzskaitē**

Uzņēmuma Finanšu departaments ir sagatavojis jaunu grāmatvedības politiku, kas apraksta pašreizējo uzskaites kārtību, kas notiek atbilstoši starptautiskajiem finanšu pārskatu standartiem (IFRS), un to pēdējām izmaiņām. Uz šī ziņojuma sagatavošanas brīdi politika vēl nebija apstiprināta, kaut gan faktiski uzņēmums darbojas saskaņā ar to.

2020 gada laikā ir notikusi jaunas grāmatvedības uzskaites programmas M365 (IT risinājuma) ieviešana. 2020 gada laikā tā vēl nav pabeigta un atsevišķu moduļu ieviešana vēl turpināsies 2021 gada laikā. Nākotnē plānota koncerna grāmatvedības integrēšana ar mātes uzņēmuma un koncerna grāmatvedību IT un programmas līmenī.

**Revidenta neatkarība un revīzijas norise**

AS “Olainfarm” Revīzijas komiteja ir saņēmusi apliecinājumus par Revidentu un tās darbinieku neatkarību. Revidenta veiktā obligātā revīzija līdz 2021.gada 24.martam notiek bez būtiskām nobīdēm plānotajā grafikā.

**Revidents 2021-2023. gadu pārskatiem**

Ņemot vērā to, ka 2020 gads ir beidzamais gads 3 gadu līgumā, kurš ir ticis slēgts ar SIA “PricewaterhouseCoopers” tad Revīzijas Komiteja ir sagatavojusi un īstenojusi revidenta atlases konkursu. Dalībai konkursā tika uzaicinātas 3 no 4 “lielā četrinieka” auditoru sabiedrībām, kuras Revīzijas Komitejas ieskatā bija neatkarīgas likuma un regulu izpratnē. Ir saņemti piedāvājumi no visiem trīs uzaicinātajiem pretendentiem un ar visiem ir papildus piedāvājumam noturētas arī pārrunas. Revīzijas Komiteja ir izstrādājusi konkursa nolikumu un vērtēšanas kritērijus saskaņā ar kuriem piedāvājumi tika vērtēti. Ieteikumi Akcionāru Sapulcei revidenta izvēlei 2021-2023. gadu pārskatiem ir sagatavoti kā atsevišķs dokuments.

Vērtējot pretendentus tika ņemta vērā arī pretendentu piedāvājums veikt arī to elektronisko gada pārskatu auditu, kuri tiks sagatavoti atbilstoši Komisijas Deleģētās regulas (ES) 2018/815 (2018. gada 17. decembris), ar ko Eiropas Parlamenta un Padomes Direktīvu 2004/109/EK papildina attiecībā uz regulatīvajiem tehniskajiem standartiem par vienotā elektroniskās ziņošanas formāta specifikāciju noteikumiem.

Ir sagatavota rekomendācija Akcionāru sapulcei zvērināta revidenta izvēlei 2021-2023 gadu pārskatu revidēšanai.

**Iekšējo kontroļu sistēma**

2019.gada laikā tika pārveidota un paplašināta Iekšējā audita daļa. 2020. gada laikā Iekšējā Audita ir paplašinājusies līdz 4-5 darbinieku sastāvam un uzņēmusies vairākas papildus funkcijas – kā AS Olainfarm GMP paškontroles, biznesa ētikas procedūru īstenošana, trauksmes cēlāju un iekšējo ziņojumu sistēmas īstenošana, iekšējās informācijas turētāju kontroles un pārraudzības sistēma. Revīzijas Komitejas ieskatā, šīs funkcijas ir uzlabojušās salīdzinājumā ar agrākajiem periodiem, bet ilgtermiņā Padomei būtu ieteicams veidot kontroles pār tām izpildfunkcijām kuras ir nodotas Iekšējā Audita izpildē, lai Iekšējais Audits nebūtu vienīgais kontrolējošais mehānisms par to izpildi.

Ārpus iekšējā audita darbības, kuras profesionalitāte, darba apjoms un kvalitāte ir turpinājuši uzlaboties, Revīzijas komiteja 2020. gada laikā ir pārbaudījusi arī citas svarīgas izmaiņas AS “Olainfarm” iekšējās kontroles sistēmā.

Izvēloties virzienus padziļinātai pārbaudei, Revīzijas komiteja 2019. gadā veica AS “Olainfarm” pārrobežu mārketinga pārbaudi. 2020 gada laikā notika sekošana izstrādāto rekomendāciju īstenošanai par iekšējām kontrolēm mārketingā un komercdepartamenta darbībā. Galvenās iekšējās kontroles, kurām bija pievērsta Revīzijas Komitejas uzmanība bija atbilstošas produktu rentabilitātes izvērtēšanas sistēma un tai atbilstoša mārketinga un reklāmas plānošana, pārrobežu darba rentabilitāte un ekonomiskā pamatojuma kontroļu sistēma ģeogrāfiskā griezumā un produktu griezumā kā arī iekšējās kontroles pār pārmaiņām mārketinga struktūrā, procesos un funkcijās Krievijā, Ukrainā un Kazahstānā.

Tika konstatēti svarīgi uzlabojumi salīdzinājumā ar agrākās vadības pieļautajām nepilnībām mārketinga izdevumu uzskaitē un kontrolē.

Ir sagatavotas rekomendācijas par iekšējās kontroles sistēmas uzlabošanu mārketinga jomā, pārstāvniecību un atkarīgo (meitas) mārketinga sabiedrību pārvaldībā. Ir sagatavotas rekomendācijas budžetēšanas procesa pilnveidei, lai tiktu atbilstoši uzskaitīti ieguldījumi dažādos produktos un mārketinga kanālos.

2019.gadā Revīzijas komiteja būtisku uzmanību pievērsa Sabiedrības ārvalstu meitas uzņēmumiem un pārstāvniecībām, kas nodrošina mārketinga pakalpojumus, tajā skaitā iepazīstoties ar to darbību klātienē. Tika konstatēta agrākās vadības pieļauta vai izveidota sistēma, kurā nepastāvēja iekšējā kontrole pār mārketinga vadītājas darbu Sabiedrības ārvalstu pārstāvniecību darba vadībā un kontrolē. Daļā no Sabiedrībai būtiskajiem tirgiem – Ukrainā, Krievijā un daļēji Kazahstānā, arī nepastāvēja Sabiedrības kontrole pār ārpakalpojumu sniedzēja veikto mārketinga pasākumu norisi šajās valstīs. 2020 gada laikā šīs kontroles ir izveidotas un uzsākušas darboties.

2019 gada laikā tika konstatēta vienotas administratīvas meitas sabiedrību un pārstāvniecību vadības sistēmas neesamība. Revīzijas komiteja bija ieteikusi pilnveidot meitas sabiedrību pārvaldību, ieviešot efektīvu korporatīvo pārvaldību, tostarp vienotu politiku, un darbības standartus meitas sabiedrību un vadībai. Pēc valdes sniegtās informācijas šis darbs ir uzsākts 2020 gada laikā.

COVID19 pandēmija ir ietekmējusi vairākus meitas uzņēmumus daudz stiprāk nekā AS Olainfarm. Tāpēc šobrīd grūti izvērtēt uzsākto pārmaiņu rezultātus meitas uzņēmumu pārvaldībā.

Revīzijas Komiteja rekomendē būtiski uzlabot SIA “Kiwi Cosmetics” pārvaldību. Jau daudzu gadu garumā SIA “Kiwi Cosmetics” strādā ar zaudējumiem, kuru apjoms ir salīdzināms ar tā apgrozījumu. Revīzijas Komiteja vērš Padomes uzmanību uz nepieciešamību šo jautājumu atrisināt un līdz šim nepietiekamu valdes darbu tā risināšanā.

**Aktīvu pārvaldība**

Revīzijas komiteja ierosina turpināt izvērtēt ieguldījumu atdevi katrā no aktīviem, tai skaitā vērtējot aktīvo iespējamo potenciālu un attīstības iespējas, lai palielinātu aktīvu vērtību nākotnē. Revīzijas Komitejas ieskatā dažu aktīvu – meitas uzņēmumu - pārvaldība ir uzsākusi uzlaboties 2020. gada laikā. Revīzijas Komiteja atzīmē, ka ievērojami pieaudzis brīvo pieejamo līdzekļu daudzums un būtu jāpievērš palielināta uzmanība šī aktīva labai un veiksmīgai pārvaldīšanai.

**Riski un Risku pārvaldība**

2021 gadā AS Olainfarm ir uzsākts veidot centralizētu risku identifikācijas un vadības sistēmu.

Revīzijas komiteja 2019. – 2020. gadā veica AS “Olainfarm” risku kartēšanu, lai noskaidrotu uzņēmuma darbībai būtiskākās risku jomas.

No identificētajiem riskiem, Revīzijas komiteja, kā būtiskākos vidējā termiņa vai ilgtermiņa norāda šādus riskus:

* Regulatorās (reģistrācijas) prasības nākotnē, klīnisko pētījumu un preparātu reģistrāciju risks;
* Produktu un biznesa portfeļa pārvaldība;
* Efektivitāte (salīdzinoši augstas izmaksas), izmaksu aprēķinu ziņošanas un kontroles sistēma;
* jauns agrāk nenovērtēts risks ir politiskais risks ārvalstīs (piemēram, Baltkrievijas politiskā situācija);
* Valūtas kursu riski (vai ieguvumi no valūtas kursu svārstībām);
* Darījumu partneru atlase.

**Papildu 2021. gada un 2020., 2019. gada notikumi, kas ir ietekmējuši vai sagaidāms, ka ietekmēs uzņēmuma rādītājus 2020. gadā vai nākotnē**

Kā jau minēts Revīzijas komitejas ziņojumā Padomei par 2019 gadu, tad 2019. gada beigās notika papildu piegādes vairāku mēnešu apgrozījuma apjomā Krievijas tirgum saistībā ar sagaidāmo regulatoro prasību maiņu 2020. gada sākumā. Tas bija ievērojami palielinājis AS “Olainfarm” peļņu un debitoru apjomu 2019. gada pārskatā. Attiecīgi 2020. gadā piegādes apjomi bija samazinājušies uz šī rēķina. Tāpēc varētu sagaidīt, ka 2021 gadā uzņēmuma rādītāji šī iemesla dēļ varētu pieaugt attiecībā pret 2020. gadu.

Krievijas valūtas kursa svārstības, kuras bija ir radījušas papildu peļņu 2019. gadā savukārt radīja ievērojamus zaudējumus 2020. gadā. Revīzijas Komitejas ieskatā pastāv iespējamība, ka valūtas kursu svārstības var arī radīt papildus peļņu 2021 gadā.

Kā jau bija minēts Revīzijas Komitejas ziņojumā par 2019 gadu, tad 2019. gadā, izbeidzot mārketinga līgumus ar mārketinga pakalpojuma sniedzēju Krievijā, Ukrainā un Kazahstānā un 2019. gada atlikušajā laikā šajos tirgos neveicot mārketinga pasākumus, 2019. gadā radās mārketinga izmaksas samazinājums, kas palielināja 2019. gada peļņu. 2020. gadā, atsākot mārketinga aktivitātes šajos tirgos, ir radušies ar mārketingu saistītie izdevumi. COVID19 pandēmija neļāva ātri uzsākt pilnu mārketinga darbu šajās valstīs un tas ir sācies tikai 2020 gada beigās vai pat 2021 gada sākumā. Ja izveidotās mārketinga struktūras strādās veiksmīgi un mārketinga darbs tiks turpināts, tad ir pamats sagaidīt, ka mārketinga izdevumiem 2021 gadā ir jābūt lielākiem un arī pārdošanas apjomiem būtu jāpieaug. Mārketinga pārtraukuma un tā atjaunošanas rezultātā radušās apgrozījuma izmaiņas šajos tirgos būs jāvērtē 2021 gadā vai pat vēl arī 2022. gadā.

**COVID-19**

Revīzijas komitejas ieskatā AS “Olainfarm” 2020 gadā nebija tieši cietis no ar pandēmiju saistītajiem riskiem, bet netieši šis risks ir bija radījis ar valūtas kursu svārstībām saistītus zaudējumus. COVID-19 pandēmija ir ietekmējusi vairāku meitas sabiedrību darbību, samazinot pieprasījumu pēc to produktiem un pakalpojumiem. 2021 gadā aktivizējoties pandēmijai Latvijā, iztrūkstot saprātīgiem COVID-19 gaitas prognozēšanas rīkiem no Latvijas valdības un atbildīgo institūciju puses, kā arī neveiksmīgās vakcinācijas kampaņas uzsākšanas dēļ Revīzijas Komitejas ieskatā uz ziņojuma sastādīšanas brīdi ir palielinājies risks, ka pandēmija var tieši ietekmēt AS Olainfarm ražošanas darbu to apgrūtinot vai pat uz laiku pārtraucot atsevišķos iecirkņos.

Revīzijas komitejas ieskatā AS “Olainfarm” valde veic atbilstošas darbības, lai COVID-19 risku uzņēmumā mazinātu un sagatavotos iespējamām sekām.

**Baltkrievija**

Iekšējais konflikts Baltkrievijā turpinās jau kopš 2020 gada rudens, tā ietekme uz AS Olainfarm darbību šajā tirgū pagaidām nav īpaši izpaudusies, Uz ziņojuma sagatavošanas brīdi nav skaidrs kā tālākā notikumu attīstība Baltkrievijā ietekmēs AS “Olainfarm” darbību.

**Vadības atalgojums un Padomes mainīgās atalgojuma daļas nosacījumu pārbaude**

2020 gadā tika aprēķināta un izmaksāta Padomes atalgojuma mainīgā daļa, kura bija noteikta 2019 gada 1. aprīļa akcionāru lēmumā. Atbilstoši 2019 gada 1 aprīļa akcionāru sapulces lēmumam Revīzijas Komitejai bija dots uzdevums izvērtēt Padomes atalgojuma pamatojuma atbilstību. “Par prēmijas atlīdzības izmaksas pamatojumu lemj Sabiedrības Revīzijas komiteja, sagatavojot atzinumu pēc kārtējā sabiedrības gada pārskata revīzijas pabeigšanas un gada pārskata apstiprināšanas kārtējā akcionāru sapulcē.”

“Piemaksa (prēmija) padomes locekļiem par padomes izvirzīto mērķu sasniegšanu 12 mēnešu fiksētās atlīdzības apmērā:

a) 2019.gada laikā tiek izskatīta un apstiprināta jaunā Sabiedrības 5 gadu biznesa stratēģija atbilstoši Reglamenta 6.9.p.;

b) Sabiedrība savā darbībā ir sasniegusi saimnieciskā darbības gada galvenos mērķus un padome ir sagatavojusi ziņojumu atbilstoši Reglamenta 6.3.p.;

c) Pārskata gadā sabiedrības darbības tīra pelņa un naudas plūsma nodrošina, pietiekamu līdzekļu apjomu dividenžu izmaksai vismaz 20% apmērā no pārskata gada tīrās auditētās peļņas;

d) Par prēmijas atlīdzības izmaksas pamatojumu lemj Sabiedrības Revīzijas komiteja, sagatavojot atzinumu pēc kārtējā sabiedrības gada pārskata revīzijas pabeigšanas un gada pārskata apstiprināšanas kārtējā akcionāru sapulcē.”

2020 gada rudenī Revīzijas Komiteja vairākās sēdēs pārbaudīja šī pamatojuma izpildi un konstatēja, ka nosacījumi ir izpildīti daļēji, proti stratēģija daļēji tika apstiprināta 2019 gadā bet pilnā stratēģija ir tikusi apstiprināta 2020 gada maijā. Uzņēmuma sasniegusi saimnieciskās darbības gada galvenie mērķi, kas bija fiksēti AS Olainfarm apstiprinātajā budžetā 2019 gadam ir tikusi sasniegti. Tāpēc Revīzijas Komiteja rekomendēja izmaksāt Padomes atlīdzības mainīgo daļu sešu mēnešu fiksētās atlīdzības apmērā.

2020 gadā tika izmaksātā valdes atlīdzības par 2019 gadu mainīgā daļa. Saskaņā ar grāmatvedības uzskaites principiem un arī pēc zvērināto revidentu SIA “PriceWaterhouseCoopers” viedokļa šī atlīdzība bija jāattiecina uz 2019 gadu, tāpēc ir koriģēts 2019 gada pārskats un šī valdes atlīdzības daļa nav iekļauta 2020 gada pārskatā.

Iekšējais Audits ir veicis valdes un Padomes atalgojuma par 2020 gadu pārbaudi un nav atradis ka valdes atalgojums neatbilstu Padomes lēmumiem un Padomes atalgojums neatbilstu akcionāru sapulces lēmumam par Padomes atalgojumu.

Pārējo uzņēmuma vadības un vadošo amatpersonu atalgojumu nosaka uzņēmuma valde un tas nav ticis atsevišķi pārbaudīts. Revīzijas Komitejas ieskatā ilgtermiņā būtu jāseko vai Olainfarm darba ražīgums un produktivitāte attiecībā pret atalgojumu ir pietiekami un atbilst vidējiem rādītājiem nozarē.

**Darījumu pārbaude**

Pastiprinoties un uzlabojoties AS Olainfarm iekšējās kontroles mehānisma sastāvdaļai Iekšējam Auditam atsevišķu darījumu pārbaudi ir pārņēmusi Iekšējais Audits. Revīzijas Komitejas nolikumā paredzētas darbības Iekšējā Audita uzraudzībai šajā jomā.

**Tālākās darbības plāni**

Revīzijas Komiteja plāno turpināt darbu gada pārskatu sagatavošanas procesa uzraudzībā. Revīzijas Komiteja plāno iesaistīties uzņēmumā uzsāktās jaunās risku vadības sistēmas izveides darbā un turpināt uzņēmuma riska vadības kontroles uzraudzību. Attīstoties Iekšējā Audita daļai un paplašinoties tā funkcijām tiek plānots turpināt sadarbību ar Iekšējo Auditu un tā uzraudzību.

Tiks turpināta sadarbības ar zvērinātu revidentu darbības uzraudzība, kā arī citām darbības, kas veicinās Revīzijas komitejas mērķu sasniegšanu.

**Atruna.**

Revīzijas Komiteja ziņojums ir sagatavots 2021.gada 24.martā. Uz ziņojuma sastādīšanas brīdi, AS “Olainfarm” 2020.gada pārskats ir sagatavošanas procesā. Revīzijas Komitejas secinājumi un ieteikumi sagatavoti, pamatojoties uz Komitejas rīcībā esošo informāciju līdz 2021.gada 24.martam.

Revīzijas komiteja

Revīzijas komitejas priekšsēdētājs Agris Auce

Revīzijas komitejas loceklis Viesturs Gurtlavs

Revīzijas komitejas loceklis Kārlis Krastiņš